
讘讘讗 诪爪讬注讗 爪 注"讗 - 驻讬专讜砖 砖讟讬讬谞讝诇抓

讜讛讚砖讜转 讘转专讜诪讛 讜诪注砖专 砖讗住讜专 诇驻专讜转 诇讗讻讜诇 诪讛诐, 讗讬谞讜 注讜讘专 诪砖讜诐 "讘诇 转讞住讜诐" 讻砖讞讜住诐 讗讜转谉, 讗讘诇 诪驻谞讬 诪专讗讬转 讛注讬谉 砖讛专讬 讗讬谉 讛专讜讗讬诐 讬讜讚注讬诐 砖注讜砖讛 讘讛讬转专 鈥� 诪讘讬讗 讘讜诇 (讞转讬讻讛) 诪讗讜转讜 讛诪讬谉 砖讚砖讛 讘讜 讜转讜诇讛 诇讛 讘讟专住拽诇讬谉 (讘住诇) 砖讘驻讬讛, 专' 砖诪注讜谉 讘谉 讬讜讞讗讬 讗讜诪专: 讗讬谞讜 爪专讬讱 诇讛讘讬讗 诪讗讜转讜 诪讬谉 讚讜讜拽讗, 讗诇讗 诪讘讬讗 讻专砖讬谞讬诐 讜转讜诇讛 诇讛, 砖讛讻专砖讬谞讬诐 讬驻讜转 诇讛 诪谉 讛讻诇.


讜专诪讬谞讛讬 [讜诪讟讬诇讬诐, 诪专讗讬诐 住转讬专讛] 诪诪讛 砖砖谞讬谞讜: 讛讞讜住诐 驻专讜转 讛诪专讻住讜转 讘转讘讜讗讛 鈥� 讗讬谞讜 注讜讘专 诪砖讜诐 "讘诇 转讞住讜诐", 讜讛讞讜住诐 讗转 讛驻专讜转 讛讚砖讜转 讘转专讜诪讛 讜诪注砖专 鈥� 注讜讘专 诪砖讜诐 "讘诇 转讞住讜诐", 讜讙讜讬 讛讚砖 讘驻专转讜 砖诇 讬砖专讗诇 鈥� 讗讬谞讜 注讜讘专 诪砖讜诐 "讘诇 转讞住讜诐" 讗讘诇 讬砖专讗诇 讛讚砖 讘驻专转讜 砖诇 讙讜讬 鈥� 注讜讘专 诪砖讜诐 "讘诇 转讞住讜诐" 砖讛讻诇 转诇讜讬 讘注讜砖讛, 讜诇讗 讘爪注专 讛驻专讛 讜诇讗 讘讘注诇讜转 注诇讬讛. 讗诐 讻谉, 拽砖讬讗 [拽砖讛] 诪讚讬谉 转专讜诪讛 注诇 讚讬谉 转专讜诪讛, 讜讻谉 拽砖讬讗 [拽砖讛] 诪讚讬谉 诪注砖专 注诇 讚讬谉 诪注砖专!


讜诪住讘讬专讬诐: 讘砖诇诪讗 [谞谞讬讞] 诪讚讬谉 转专讜诪讛 注诇 讚讬谉 转专讜诪讛 诇讗 拽砖讬讗 [讗讬谞讜 拽砖讛] 鈥� 讻讗谉 砖砖谞讬谞讜 砖讗讬谞讜 诪讗讻讬诇 讗讜转讛 讛专讬 讝讛 诪讚讜讘专 讘转专讜诪讛 诪诪砖, 讻讗谉 砖砖谞讬谞讜 砖诪讜转专 诇讛讗讻讬诇讛 讛专讬 讝讛 讘讙讬讚讜诇讬 转专讜诪讛 砖讗讬住讜专诐 专拽 诪讚讘专讬 住讜驻专讬诐. 讗诇讗 诪讚讬谉 诪注砖专 注诇 讚讬谉 诪注砖专 拽砖讬讗 [拽砖讛]!


讜讻讬 转讬诪讗 [讜讗诐 转讗诪专] 砖诪讚讬谉 诪注砖专 注诇 讚讬谉 诪注砖专 谞诪讬 诇讗 拽砖讬讗 [讙诐 讻谉 讗讬谞讜 拽砖讛]; 讻讬 讻讗谉 鈥� 讘诪注砖专, 讻讗谉 鈥� 讘讙讬讚讜诇讬 诪注砖专, 讗讜诇诐 转讬专讜抓 讝讛 讗讬谞讜 讗驻砖专讬: 讘砖诇诪讗 [谞谞讬讞] 讙讬讚讜诇讬 转专讜诪讛 讛诇讗 讚讬谞诐 诇驻讞讜转 诪讚讘专讬 住讜驻专讬诐 讻转专讜诪讛, 讜讗讜诇诐 讙讬讚讜诇讬 诪注砖专 讛诇讗 讞讜诇讬谉 谞讬谞讛讜 [讛诐]. 讚转谞谉 [砖讻谉 砖谞讬谞讜 讘诪砖谞讛]: 讙讬讚讜诇讬 讟讘诇 讜讙讬讚讜诇讬 诪注砖专 砖谞讬 鈥� 讞讜诇讬谉 讛谉!


讗诇讗 讬砖 诇转专抓 讗讞专转: 诇讗 拽砖讬讗 [讗讬谞讜 拽砖讛]; 讛讗 [讝讛] 砖砖谞讬谞讜 砖讛讞讜住诐 讗转 讛砖讜专 讘砖注讛 砖讚砖 转讘讜讗转 诪注砖专 注讜讘专 讘"诇讗 转讞住讜诐" 鈥� 讛专讬 讝讛 讻砖讛讜讗 讚砖 讘诪注砖专 专讗砖讜谉 砖谞讞砖讘 讻讚讬砖讜 砖诇讜, 讛讗 [讝讛] 砖砖谞讬谞讜 砖讗讬谞讜 注讜讘专 鈥� 讛专讬 讝讛 讘讚砖 讘诪注砖专 砖谞讬 砖讛讜讗 诪诪讜谉 讙讘讜讛. 讜讗讬讘注讬转 讗讬诪讗 [讜讗诐 转专爪讛 讗诪讜专] 讜转专抓 讻讱: 讛讗 讜讛讗 [讝讛 讜讝讛] 诪讚讜讘专 讘诪注砖专 砖谞讬, 讜诇讗 拽砖讬讗 [讗讬谞讜 拽砖讛]; 讛讗 [讝讜] 鈥� 讛讘专讬讬转讗 讛讗讜住专转 讻砖讬讟转 专' 诪讗讬专 讛讬讗, 讛讗 [讝讜] 讛诪转讬专讛 鈥� 讻砖讬讟转 专' 讬讛讜讚讛 讛讬讗.


讜诪住讘讬专讬诐: 讛讗 [讝讜] 讻砖讬讟转 专' 诪讗讬专, 砖讗诪专: 诪注砖专 砖谞讬 诪诪讜谉 讙讘讜讛 (砖诇 讛拽讚讜砖 讘专讜讱 讛讜讗) 讛讜讗, 讜诇讘注诇讬诐 讬砖 讻讗谉 专拽 讝讻讜转 讗讻讬诇讛, 讜讻讬讜谉 砖讻讱 讗住讜专 砖转讗讻诇 诪诪谞讜 讛驻专讛, 讛讗 [讝讜] 讻专' 讬讛讜讚讛, 砖讗诪专: 诪注砖专 砖谞讬 诪诪讜谉 讛讚讬讜讟 讛讜讗.


讜砖讜讗诇讬诐: 讛讬讻讬 讚诪讬 [讻讬爪讚 讛讜讗 讘讚讬讜拽], 讻讬爪讚 讬讻讜诇 诇讛讬讜转 讚讘专 讻讝讛 砖讛驻专讛 转讚讜砖 讘诪注砖专? 砖讛专讬 讘讚专讱 讻诇诇 讛驻专砖转 讛诪注砖专 讛讬讗 诇讗讞专 讚讬砖讛 讜注砖讬讬转 讻专讬 砖诇 讙专注讬谞讬诐! 讜诪砖讬讘讬诐: 讻讙讜谉 砖讛拽讚讬诪讜 讘砖讘诇讬谉, 砖讛诇讜讬 讛拽讚讬诐 讗转 讛讻讛谉, 砖诇讗 讻讚专讱 讛专讙讬诇讛, 讜诇拽讞 诪注砖专 讘注讜讚讜 讘砖讘诇讬诐.


 讜砖讜讗诇讬诐: 讜诇砖讬讟转  专' 讬讛讜讚讛 砖讗诪专谞讜 砖诪讚讜讘专 讘诪注砖专 砖谞讬, 讘讻诇 讝讗转 讻讬爪讚 诪讜转专 诇讗讻讜诇 诪谉 讛诪注砖专 诇驻谞讬 砖谞讻谞住 诇讬专讜砖诇讬诐? 讛讗 讘注讬 [讛专讬 爪专讬讱] 诇讛讻谞讬住讜 讘转讜讱 讛讞讜诪讛 砖诇 讬专讜砖诇讬诐! 讜诪砖讬讘讬诐: 讻讙讜谉 砖讚砖 诇驻谞讬诐 诪讞讜诪转 讘讬转 驻讗讙讬 砖讛讬讗 讛讞讜诪讛 讛讞讬爪讜谞讬转 砖诇 讬专讜砖诇讬诐, 讜讛讬讛 讘讛 讙诐 驻专讜讜专 讻驻专讬 诇诪讞爪讛.


讗讬讘注讬转 讗讬诪讗 [讗诐 转专爪讛 讗诪讜专] 转讬专讜抓 诇住转讬专讛 讛专讗砖讜谞讛: 诇讗 拽砖讬讗 [讗讬谞讜 拽砖讛]; 讻讗谉 鈥� 讘诪注砖专 讜讚讗讬 讗住讜专 诇驻专讛 诇讗讻讜诇, 讻讗谉 鈥� 讘诪注砖专 讚诪讗讬 砖讗讬谞讜 讗诇讗 诪转拽谞转 讞讻诪讬诐. 讜诪注讬专讬诐: 讛砖转讗 讚讗转讬转 诇讛讻讬 [注讻砖讬讜 砖讛讙注转 诇讻讗谉] 讜转讬专爪转 砖诪讚讜讘专 讘讚诪讗讬, 讗诐 讻谉 诪讚讬谉 转专讜诪讛 注诇 讚讬谉 转专讜诪讛 谞诪讬 诇讗 拽砖讬讗 [讙诐 讻谉 讗讬谞讜 拽砖讛], 讜讗驻砖专 诇转专抓 讻讱: 讻讗谉 鈥� 讘转专讜诪转 讜讚讗讬, 讻讗谉 鈥� 讘转专讜诪转 讚诪讗讬.


讜砖讜讗诇讬诐: 讘砖诇诪讗 [谞谞讬讞] 诪注砖专 讚诪讗讬 鈥� 讗讬讻讗 [讬砖] 砖讛专讬 转讬拽谞讜 讞讻诪讬诐 诇讛驻专讬砖 诪注砖专 诪谉 讛讚诪讗讬, 讗诇讗 转专讜诪转 讚诪讗讬 诪讬 讗讬讻讗 [讛讗诐 讬砖]? 讜讛转谞讬讗 [讜讛专讬 砖谞讬谞讜 讘讘专讬讬转讗]: 讗祝 讛讜讗 讬讜讞谞谉 讻讛谉 讙讚讜诇 讘讬讟诇 讗转 讛讜讬讚讜讬 砖诪转讜讜讚讬诐 讘砖注转 讘讬注讜专 诪注砖专讜转 砖砖讜讘 诇讗 谞讛讙讜 讘讜 讛讻诇 讻专讗讜讬 讜讙讝专 注诇 讛讚诪讗讬 砖讬驻专讬砖讜 诪注砖专 诪转讘讜讗讛 砖诇 注诐 讛讗专抓 鈥� 诇驻讬 砖砖诇讞 讘讻诇 讙讘讜诇 讬砖专讗诇 讜专讗讛 砖诇讗 讛讬讜 诪驻专讬砖讬谉 讗诇讗 转专讜诪讛 讙讚讜诇讛 讘诇讘讚 讜诇讗 诪注砖专. 讗诐 讻谉, 讘专讜专 砖诇注谞讬谉 转专讜诪讛 讙讚讜诇讛 诇讗 谞讞砖讚讜 讬砖专讗诇 讻诇诇 讜诪诪讬诇讗 讗讬谉 讚诪讗讬 讘讻讱!


讗诇讗 讬砖 诇转专抓 讘讗讜驻谉 砖讜谞讛 讘诪拽爪转 讜诇讜诪专 讻讬 诇讗 拽砖讬讗 [讗讬谞讜 拽砖讛]; 讻讗谉 鈥� 讘转专讜诪转 诪注砖专 砖诪驻专讬砖 讛诇讜讬 转专讜诪讛 诪诪注砖专 砖诇 讜讚讗讬, 讻讗谉 鈥� 讘转专讜诪转 诪注砖专 砖诇 讚诪讗讬. 


讗 讘注讜 诪讬谞讬讛 [砖讗诇讜 讗讜转讜] 诪专讘 砖砖转: 讛讬转讛 讛讘讛诪讛 讗讜讻诇转 诪谉 讛讚讘专 砖讚砖讛 讘讜 讜诪转专讝转 (诪砖诇砖诇转), 诪讛讜 讛讚讬谉? 讜爪讚讚讬 讛砖讗诇讛, 讛讗诐 讛讟注诐 讛讜讗 诪砖讜诐 讚诪注诇讬 诇讛 讛讜讗 [砖讟讜讘 讛讚讘专 诇驻专讛] 砖转讗讻诇, 讜讛讗 诇讗 诪注诇讬 [讜讝讛 讛诇讗 讗讬谞讜 讟讜讘] 诇讛, 讜诇讻谉 讬砖 诇讞住讜诐 讗讜转讛 讻讚讬 砖诇讗 转讬谞讝拽. 讗讜 讚诇诪讗 讚讞讝讬讗 讜诪爪讟注专讗, 讜讛讗 讞讝讬讗 讜诪爪讟注专讗 [砖诪讗 诪驻谞讬 砖讛讬讗 专讜讗讛 讜诪爪讟注专转 讻砖讗讬谞讛 讬讻讜诇讛 诇讗讻讜诇, 讜讛专讬 讝讜 专讜讗讛 讜诪爪讟注专转]?


讗诪专 诇讛讜 [诇讛诐] 专讘 砖砖转: 讻讘专 转谞讬转讜讛 [砖谞讬转诐 讗讜转讛] 讗转 讛讘专讬讬转讗 砖讬砖 讘讛 转砖讜讘讛 诇讚讘专, 砖讛专讬 砖谞讬谞讜: 专' 砖诪注讜谉 讘谉 讬讜讞讬 讗讜诪专: 诪讘讬讗 讻专砖讬谞讬诐 讜转讜诇讛 诇讛, 砖讛讻专砖讬谞讬诐 讬驻讜转 诇讛 诪谉 讛讻诇. 砖诪注 诪讬谞讛 [诇诪讚 诪讻讗谉] 砖讛讟注诐 诪砖讜诐 讚诪注诇讬 [砖讟讜讘] 诇讛 讛讜讗. 讜诪住讻诪讬诐: 讗讻谉 砖诪注 诪讬谞讛 [诇诪讚 诪诪谞讛]. 


讘 讗讬讘注讬讗 诇讛讜 [谞砖讗诇讛 诇讛诐] 诇诇讜诪讚讬诐 砖讗诇讛 讝讜: 诪讛讜 砖讬讗诪专 讗讚诐 诇讙讜讬 "讞住讜诐 驻专转讬 讜讚讜砖 讘讛"? 诪讬 讗诪专讬谞谉 [讛讗诐 讗谞讞谞讜 讗讜诪专讬诐]: 讻讬 讗诪专讬谞谉 [讻讗砖专 讗讜诪专讬诐 讗谞讞谞讜] 讘讛诇讻讛 讗转 讛讻诇诇 砖讗诪讬专讛 诇讙讜讬 砖讘讜转, 砖讗诐 讗讜诪专 诇讙讜讬 诇注砖讜转 讘砖讘讬诇讜 诪诇讗讻讛 讘砖讘转 注讜讘专 诪砖讜诐 讗讬住讜专 砖讘讬转讛 鈥� 讛谞讬 诪讬诇讬 [讚讘专讬诐 讗诇讛] 讗诪讜专讬诐 诇注谞讬谉 砖讘转, 砖注砖讬讬转 诪诇讗讻讛 讘讛 讛讬讗 讗讬住讜专 砖讛注讜讘专 注诇讬讜 谞讚讜谉 讘住拽讬诇讛, 讗讘诇 讞住讬诪讛 砖讛讬讗 注爪诪讛 讗讬谞讛 讗诇讗 讗讬住讜专 诇讗讜 (诇讗 转注砖讛) 砖讛注讜讘专 注诇讬讜 讚讬谞讜 讘诪诇拽讜转 鈥� 诇讗, 讗讬谉 讗讬住讜专 讘讗诪讬专讛 诇讙讜讬 诇注砖讜转 注讘讜专讜, 讗讜 讚诇诪讗 诇讗 砖谞讗 [砖诪讗 讗讬谞讜 砖讜谞讛]?


讜诪爪讬注讬诐: 转讗 砖诪注 [讘讗 讜砖诪注] 专讗讬讛 诪谉 讛讘专讬讬转讗 砖讛讘讗谞讜: 讙讜讬 讛讚砖 讘驻专转讜 砖诇 讬砖专讗诇 鈥� 讗讬谞讜 注讜讘专 诪砖讜诐 "讘诇 转讞住讜诐". 讜谞讚讬讬拽 诪谉 讛诇砖讜谉: 诪注讘专 [诇注讘讜专] 讛讜讗 砖诇讗 注讘专 [注讜讘专], 讛讗 讗讬住讜专讗 [讗讘诇 讗讬住讜专] 鈥� 讗讬讻讗 [讬砖 讻讗谉]. 讜讚讜讞讬诐: 讗讬谉 讝讜 讛讜讻讞讛, 讘讚讬谉 (诪谉 讛讚讬谉) 讛讜讗 讚讗讬住讜专讗 谞诪讬 诇讬讻讗 [砖讗讬住讜专 讙诐 讻谉 讗讬谉 讘讻讱], 讜讗讜诇诐, 讗讬讬讚讬 讚转谞讗 住讬驻讗 [注诇 讬讚讬, 诪驻谞讬, 砖砖谞讛 讘住讜祝] 讬砖专讗诇 讛讚砖 讘驻专转讜 砖诇 讙讜讬 注讜讘专, 转谞讗 专讬砖讗 [砖谞讛 讘专讗砖] 讘住讙谞讜谉 讚讜诪讛: 讗讬谞讜 注讜讘专, 讜讗讬谉 诇讚拽讚拽 诪谉 讛诇砖讜谉.


 讜诪爪讬注讬诐 注讜讚, 转讗 砖诪注 [讘讜讗 讜砖诪注] 驻转专讜谉 诇讚讘专 诪讝讛 砖砖诇讞讜 诇讬讛 诇讗讘讜讛 [诇讜 诇讗讘讬讜] 砖诇 砖诪讜讗诇 砖讗诇讛 讛诇讻转讬转 讝讜: 讛诇讬谉 转讜专讬 [砖讜讜专讬诐 讗诇讜]

